คปภ.รื้อใบคำขอเอาประกันแก้ลูกค้าสับสน
คปภ.จับมือประกันชีวิต เดินหน้าแก้ปัญหาโมฆียกรรม เล็งคลอดใบคำขอเอาประกันใหม่หวังสร้างความชัดเจน
6 พ.ค. 2553

คปภ.จับมือประกันชีวิต เดินหน้าแก้ปัญหาโมฆียกรรม เล็งคลอดใบคำขอเอาประกันใหม่หวังสร้างความชัดเจน
นางบุษรา อึ๊งภากรณ์ ผู้อำนวยการสมาคมประกันชีวิตไทย เปิดเผยว่า สมาคมอยู่ระหว่างสร้างความเข้าใจให้กับบริษัทประกันชีวิต เรื่องการพิจารณาถ้อยคำในใบคำขอเอาประกันภัยใหม่ เพื่อให้เกิดความชัดเจนในเรื่องเอกสารการยื่นขอทำประกันชีวิตระหว่างลูกค้าและบริษัทประกันให้มากขึ้น ซึ่งคาดว่าทางสำนักงานคณะกรรมการกำกับและส่งเสริมการประกอบธุรกิจประกันภัย (คปภ.) จะประกาศออกมาใช้ในเร็วๆ นี้
แหล่งข่าวจากสมาคมประกันชีวิตไทย เปิดเผยว่า ที่ผ่านมาเมื่อลูกค้าขาดความเข้าใจหรือไม่กรอกเอกสารเพื่อขอทำประกันให้ครบถ้วนตามที่บริษัทประกันกำหนด โดยเฉพาะเรื่องที่เกี่ยวข้องกับสุขภาพ ก็มักจะทำให้เกิดปัญหาตามมา
ทั้งนี้ จึงต้องมีการออกใบคำขอเอาประกันภัยใหม่ ซึ่งจะมีความแตกต่างจากของเดิมให้ชัดเจนมากขึ้น ลูกค้าไม่งงกับคำถาม 
“ใบคำขอเอาประกันใหม่จะเป็นแบบมาตรฐานขั้นสูงที่ใช้กับทุกบริษัท เราไม่อยากให้ลูกค้าและบริษัทประกันต้องมีปัญหามาทะเลาะกันภายหลัง ฉะนั้นถ้ามีคำถามกันตั้งแต่ต้นให้ชัดเจน เรื่องยุ่งยากก็จะลดลง ซึ่งคาดว่า คปภ.จะประกาศออกมาใช้ได้ประมาณปี 2554” แหล่งข่าว 
แหล่งข่าวจาก คปภ. เปิดเผยว่า ใบคำขอเอาประกันของเดิมมีความละเอียดเกินไป บางเรื่องไม่เกี่ยวกับการคำนวณค่าเบี้ยประกัน เมื่อลูกค้ากรอกเอกสารไม่ละเอียดและมีปัญหาตามมา บริษัทประกันก็มักจะอ้างเป็นโมฆียกรรม ขณะที่ใบคำขอใหม่จะมีความกระชับขึ้น มีรายละเอียดที่ขอให้ผู้ทำประกันเปิดเผยความลับที่ให้ไว้กับบริษัทประกันได้ เพราะที่ผ่านมาเวลามีข้อพิพาทเกิดขึ้น บริษัทประกันก็มักจะอ้างว่าเป็นความลับของลูกค้า ไม่ยอมให้ข้อมูลกับ คปภ.